FI Euroopan unionin virallinen lehti C 18/38

Hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä annetun Euroopan parlamentin ja neuvoston direktiivin 94/22/EY (1) mukainen Unkarin tasavallan hallituksen ilmoitus

(ETA:n kannalta merkityksellinen teksti)

2010/C 18/13

I. Unkarin kaivos- ja maaperävirasto (Bányászati és Földtani Hivatal, MBFH) julistaa vuoden 1993 kaivoslain XLVIII 26/A §:n 6 ja 7 momentin ja kaivoslain täytäntöönpanosta annetun hallituksen asetuksen 203/1998 (XII. 19.) 12/B §:n 2 momentin nojalla tarjouskilpailun, joka koskee II kohdassa lueteltuja erääntyneitä kaivosoikeuksia.

Tarjouskilpailun voittaja voi aloittaa kaivosoikeuksien myöntämisen jälkeen (kaivosoikeudet myöntävän päätöksen voimaantulon jälkeen) toiminnan alakohtaisessa lainsäädännössä vahvistettujen säännösten mukaisesti.

Kaivosoikeuksien saajan on ennen kaivostoiminnan aloittamista lainsäädännön mukaisesti haettava kaivostoiminnasta vastaavalta yksiköltä lupaa tekniselle toimintasuunnitelmalle. Toiminta voidaan aloittaa vasta, kun tämä lupa on saatu.

Tarjouskilpailuun voivat osallistua vain sellaiset henkilöt, jotka ovat ostaneet yksityiskohtaiset tarjouskilpailuasiakirjat Unkarin kaivos- ja maaperävirastolta. Asiakirjojen lähettäminen edellyttää, että maksusta on saatu todistus. Tarjouskilpailuasiakirjat maksavat 25 000 Unkarin forinttia. Summa maksetaan Unkarin kaivos- ja maaperävirastolle Unkarin valtionkassan tilille 10032000-01417179-00000000 (IBAN: HU56 1003 2000 0141 7179 0000 0000; SWIFT: MANEHUHB). Maksu suoritetaan sekillä tai pankkisiirtona. Maksutositteen viestiosassa on mainittava, että kyseessä on kaivosoikeuksia koskeva tarjouskilpailu (”pályázat bányászati jog megszerzésére”).

Tarjousasiakirjat voi hankkia – ainoastaan henkilökohtaisesti – työpäivinä klo 9.00–12.00 Unkarin kaivos- ja maaperävirastosta (sihteeristö, toinen kerros, 203. huone, Columbus u. 17–23. 1145 Budapest, UNKARI). Tietoja asiakirjojen hankinnasta saa puhelinnumerosta +36 13012921.

Unkarin kaivos- ja maaperävirasto ei vastaa sellaisista kaivosoikeuksiin liittyvistä velvoitteista ja vaatimuksista, joita ei kuvata II kohdassa tai edellä mainituissa asiakirjoissa.

Tämä tarjouskilpailuilmoitus julkaistaan Euroopan unionin virallisen lehden lisäksi kaivosvalvonnasta vastaavan viranomaisen verkkosivuilla ja virallisessa lehdessä (Unkarin tasavallan virallisen lehden (Magyar Közlöny) liitteenä julkaistavissa virallisissa ilmoituksissa). Tarjousten jättämisen määräaika lasketaan siitä, kun ilmoitus on julkaistu Euroopan unionin virallisessa lehdessä. Tarjouskilpailuasiakirjat voi ostaa kyseisestä päivämäärästä alkaen.

Hiilivetyvaroihin liittyviä kaivosoikeuksia koskevat tarjoukset on toimitettava 90 päivän kuluessa tarjouskilpailuilmoituksen julkaisemisesta Euroopan unionin virallisessa lehdessä kolmena kappaleena yksinomaan postitse Unkarin kaivos- ja maaperäviraston (Columbus u. 17–23. 1145 Budapest, UNKARI) pääjohtajan sihteeristöön.

Unkarin kaivos- ja maaperäviraston postiosoite:PO Box 95, 1590 Budapest, HUNGARY.

Unkarin kaivos- ja maaperävirasto ei ota huomioon määräajan päätyttyä postitettuja hakemuksia.

Unkarin kaivos- ja maaperävirasto arvioi esitetyt tarjoukset samanaikaisesti 22 työpäivän kuluessa tarjousten tekemisen päättymispäivästä.

Tarjouskilpailun voittajalle myönnetään kaivosalueen uudet kaivosoikeudet kaivosvalvonnasta vastaavan viranomaisen päätöksellä. Kaivosoikeuksien saaja ilmoitetaan Unkarin kaivos- ja maaperäviraston verkkosivuilla (http://www.mbfh.hu).

Tarjoukset arvioidaan ensisijaisesti seuraavin perustein:

— Unkarin valtiolle kyseisen alueen kaivosoikeuksista tarjotun summan suuruus,

— hakijan (asiakirjoin) osoitettu rahoituskapasiteetti.

Hakemusten arvioinnin jälkeen kaivosvalvonnasta vastaava viranomainen ilmoittaa tarjousten tekijöille kirjeitse, milloin ja missä tarjouskilpailun tuloksista kerrotaan. Tarjouskilpailun voittaja maksaa kaivosoikeuksista tarjotun summan 8 päivän kuluessa tarjouskilpailun tulosten julkaisemisesta edellä mainitulle tilille. Maksutositteen viestiosaan on merkittävä kaivosalueen nimi ja maininta siitä, että kyseessä on kaivosoikeuksista maksettava korvaus (”alueen unkarinkielinen nimi – bányászati jog ellenértéke”). Maksu on todistettava lähettämällä maksukuitti. Jos tarjouskilpailun voittaja ei maksa kaivosoikeuksista tarjottua summaa 8 päivän kuluessa tarjouskilpailun tulosten julkistamisesta, tarjous katsotaan mitättömäksi ja muut tarjoukset on arvioitava uudelleen 5 päivän kuluessa.

II. Tarjouskilpailulla myönnettävät kaivosoikeudet

IMREHEGY I. – hiilivetyjen kaivosoikeus

a) kaivosalueen maantieteellinen sijainti: Bács-Kiskunin läänissä Kiskőrösin alueella Imrehegyn kunnan laitamilla yhteensä 60 ha,

b) mineraalivaroista laaditun kansallisen rekisterin (Országos Ásványvagyon Nyilvántartás) mukaan kaivosalueelta löytyvät seuraavat mineraalivarat: ba) nimi: raakaöljy, bb) määrä: geologiset varannot: 106 175 m3, hyödynnettävät varannot: 10 617 m3, bc) laatu: 0,923 t/m3,

c) kaivosoikeudesta maksettava vähimmäissumma: 1 000 000 Unkarin forinttia,

d) oikeuksien uudella haltijalla ei ole maisemansuunnitteluvelvoitetta.

(1) EYVL L 164, 30.6.1994, s. 3.